Gevangenes ontsnap in Oos-Kaap | Maroela Media
Die departement van korrektiewe dienste en die Suid-Afrikaanse Polisiediens het ŉ soektog van stapel gestuur nadat vier gevangenes Woensdag uit die Mdantsane- korrektiewe sentrum in die Oos-Kaap ontsnap het.
Vuyo Gadu, woordvoerder vir die departement, het gesê die ontsnapping het Woensdagoggend omstreeks 07:00 aan die lig gekom toe ontbyt bedien is. Die vier mans wat ontsnap het, is Lihle Zikholisile (19), wat 35 jaar uitdien op aanklag van roof, huisbraak, verkragting en moord; Norman Mukunuwendo (22) van Zimbabwe wat 15 jaar uitdien op aanklag van roof met verswarende omstandighede; Phikolomzi Sonakele (23) wat 12 jaar uitdien op aanklag van roof met verswarende omstandighede met ŉ hangende saak oor verkragting wat volgende maand in die Mqanduli-landdroshof aangehoor sou word; en Sandile Vena (22) wat 23 jaar uitdien op aanklag van verkragting, roof en ontvoering. Hy het ook ŉ hangende saak teen hom in King William’s Town.
Gadu het gesê die mans se gevangenesklere is agter die tronk se grensdraad gevind.
“Hulle het ongesiens ontsnap. Ons probeer steeds bepaal hoe hulle ontsnap het,” het hy bygevoeg. “Hulle was almal in aanhouding vir ernstige misdade, insluitend verkragting, roof, vuurwapens, ammunisie en ontvoering. Hulle word as baie gevaarlik beskou. Die departement doen ŉ beroep op enigiemand wat inligting het wat tot hul inhegtenisneming kan lei.”
Die publiek word aangeraai om dadelik hul naaste polisiestasie te kontak indien die ontsnaptes gewaar word, en dat geen poging aangewend word om hulle self aan te keer nie.
Sandile Vena, een van die verdagtes wat ontsnap het (Foto: ANA)
Een van die verdagtes wat ontsnap het (Foto: ANA)
Klagtes teen adjunk-burgemeester ná hond geskiet is
Begin solank die tronkbewaarders ondervra. Hierdie tipe ontsnappings raak nou net te algemeen… Inside job all the way!
Tweede par. se laaste sin: Spelling is ‘King William’s Town’.
Opmerklik dat daar waarskynlik nie ordentlike foto’s van hulle beskikbaar is?
Ek stem saam, begin intern soek na die oorsaak van die ontsnapping. Ek laat my nie vertel dat nadat hulle van die tronkklere ontslae geraak het hulle kaalbas verder gevlug het!!